Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Milijana Brkića, potpredsjednika Hrvatskog sabora**, na 64. sjednici, održanoj dana 20. rujna 2016.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Milijana Brkića, potpredsjednika Hrvatskog sabora, u odnosu na medijske natpise i upite da dužnosnik posjeduje više ručnih satova čija pojedinačna vrijednost prelazi 30.000 kn, neće se pokrenuti, obzirom da iz prikupljenih podataka te očitovanja samog dužnosnika i dostavljene dokumentacije nije utvrđen nesklad između podataka o ostalim pokretninama pojedinačne vrijednosti veće od 30.000,00 kn iz podnesenih Izvješća o imovinskom stanju dužnosnika Milijana Brkića te stanja imovine kako proizlazi iz podataka kojima raspolaže Povjerenstvo.**

Obrazloženje

Dana 15. srpnja 2019.g. na internetskoj stranici te u tiskanom izdanju Jutarnjeg lista objavljen je članak naslova „*Otkivamo: Put Milijana Brkića od jeftinog cubusa do satova od 5000 eura - Brkićev novi sat od 35.000 kuna ide pod vodu do 500 metara*“. U članku se navodi kako dužnosnik Milijan Brkić u posljednjih nekoliko dana u javnosti nosi ručni sat marke/modela: Oris Aquis Depth Gauge Chronograph, čija je preporučena maloprodajna cijena 35.250 kuna. U članku se dalje navodi kako je dužnosnik u ranijim godinama nosio različite satove čija vrijednost prelazi 30000 kn. Tako se od 2010.g. u javnosti pojavljivao sa satom marke/model: Breitling Chronomat Evolution, kronograf u kombinaciji čelika i žutog zlata, čija se cijena procjenjuje na oko 4500 do 5000 eura; a od 2015.g. nadalje dužnosnik se u javnosti počinje pojavljivati s vrjednijim satovima, primjerice 2016.g. u Kninu je nosio sat marke/model: Omega Seamaster Planet Ocean, čija je trenutna maloprodajna cijena od oko 42.000 kuna i više. u članku se nalazi nekoliko fotografija dužnosnika.

Povodom predmetnog novinskog članka Povjerenstvo je zaprimilo više medijskih upita.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Sukladno članku 8. stavku 2. ZSSI-a, ako je tijekom obnašanja javne dužnosti došlo do bitne promjene glede imovinskog stanja, dužnosnici su o tome dužni podnijeti izvješće Povjerenstvu, istekom godine u kojoj je promjena nastupila. Stavkom 3. propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku 30 dana od dana stupanja na dužnost na početku novog mandata podnijeti Izvješće o imovinskom stanju.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskoga sabora dužnosnici u smislu navedenog Zakona, dok je podstavkom 3. istog članka propisano da su zastupnici u Hrvatskom saboru dužnosnici u smislu navedenog Zakona.

Uvidom u Registar dužnosnika utvrđeno je da je dužnosnik Milijan Brkić obnašao dužnost zastupnika u Hrvatskom saboru od 28. prosinca 2015.g. do 31. siječnja 2016.g. te da trenutno, od 14. listopada 2016.g., obnaša dužnost potpredsjednika Hrvatskog sabora. Stoga je Milijan Brkić, povodom obnašanja navedenih dužnosti, obvezan postupati sukladno odredbama ZSSI-a.

Uvidom u dostavljena Izvješća o imovinskom stanju dužnosnika, Povjerenstvo je utvrdilo kako je dužnosnik Milijan Brkić Povjerenstvu podnio slijedeća Izvješća o imovinskom stanju dužnosnika: dana 22. veljače 2016.g. povodom Ispravka podataka, dana 29. veljače 2016.g. povodom Ispravka podataka, dana 4. ožujka 2016.g. povodom Prestanka obnašanja dužnosti, dana 11. studenog 2016.g. povodom Stupanja na dužnost, dana 16. studenog 2016.g. povodom Promjene, dana 25. rujna 2017.g. povodom Promjene, dana 14. prosinca 2018.g. povodom Promjene, dana 1. veljače 2019.g. povodom Promjene i dana 8. ožujka 2019.g. povodom Promjene.

U svim podnesenim Izvješćima o imovinskom stanju dužnosnika, dužnosnik Milijan Brkić je u rubrici obrasca „*Podaci o ostalim pokretninama pojedinačne vrijednosti veće od 30.000,00 HRK*“ naveo kako pokretnine veće vrijednosti ne postoje.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera. Redovita provjera provodi se sukladno člancima 24. do 26. ZSSI-a.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ovog Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama navedenog Zakona i podzakonskih propisa donesenih na temelju navedenog Zakona. Člankom 39. stavkom 5. ZSSI-a propisano je da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj dužna bez odgode dostaviti zatražene obavijesti i dokaze.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temeljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Kako je Povjerenstvo iz gore navedenog novinskog članka te povodom medijskih upita steklo saznanja da bi dužnosnik Milijan Brkić mogao u svom vlasništvu imati ili je za vrijeme obnašanja dužnosti imao više ručnih satova čija pojedinačna vrijednost prelazi 30.000,00 kn, a obzirom da je dužnosnik u podnesenim izvješćima o imovinskom stanju naveo kako nema pokretnina pojedinačne vrijednosti veće od 30.000,00 kn, Povjerenstvo je na temelju članka 26. ZSSI-a, Zaključkom, broj: 711-I-1413-P-234/19-02-11 od 18. srpnja 2019.g., pozvalo dužnosnika da dostavi Povjerenstvu pisano očitovanje s potrebnim dokazima o ručnim satovima koji se u predmetnom novinskom članku navode, kao i da navede koje ručne satove ima u vlasništvu, odnosno koje je imao u vlasništvu tijekom obnašanja ranijih dužnosti te koja je njihova vrijednosti.

Dužnosnik je po punomoćniku dostavio pisano očitovanje koje je 2. kolovoza 2019.g. zaprimljeno u ulaznoj pošti Povjerenstva, pod brojem 711-U-2825-P-234/19-03-2. U navedenom očitovanju dužnosnik navodi kako nema u svojem vlasništvu niti jedan sat čija pojedinačna vrijednost prelazi 30.000 kn. Dužnosnik dalje navodi kako određeni broj satova o kojima se govori ima…………., brat dužnosnika. Dužnosnik trenutno živi u stanu koji koristi i njegov brat. Kako brat ima više satova dužnosnik povremeno uzme neki od tih satova i nosi ih na ruci.

Dužnosnik dalje navodi kako je sat marke Oris Aquis Depth Gauge Chronograph dobio na poklon od svog brata ………… u listopadu 2017.g. U trenutku darivanja sat nije bio novi, već ga je brat koristio, pa iz tog razloga sat nema originalnu kutiju. Kada je dobio na poklon sat dužnosnik je pitao brata da li taj sat vrijedi više od 30.000 kn, na što mu je brat odgovorio da ne vrijedi toliko. Naknadno je brat dužnosniku rekao kako je sat platio četiri tisuće australskih dolara.

 Uvidom u tečaj Hrvatske narodne banke utvrđeno je kako je 4000 australskih dolara približno 18.300,00 kn.

U prilogu ovog očitovanja dostavljena je vlastoručno potpisana izjava ………. iz Zagreba, …….. U Izjavi brat dužnosnika navodi kako koristi stan na adresi ……………, ………….., zajedno sa svojim bratom Milijanom Brkićem. Brat dužnosnika ima nekoliko satova veće vrijednosti koje povremeno nosi. Između ostalog ima i satove Breitling Chronomat Evolution, kao i Omega Seamaster Planet Ocean te je upoznat sa činjenicom da neke od tih satova uzme njegov brat i nosi ih. Međutim to su njegovi satovi, bez obzira što se ne protivi da ih povremeno uzme njegov brat. Jedan sat je poklonio bratu i to sat Oris Aquis Depth Gauge Chronograph. Taj sat je, prije nego ga je poklonio bratu, imao na ruci već dulje vrijeme, a kada ga je kupio platio ga je 4.000 australskih dolara. Nadalje navodi da ga je brat tada upitao da li taj sat vrijedi više od 30.000 kn, a on mu je odgovorio da ne vrijedi.

Povjerenstvo je potom napravilo uvid u internetsku prodaju ručnih satova te utvrdilo da se sat Oris Aquis Depth Gauge, prodaje za iznos koji varira od 15.000 do 28.000 kn. Navedena cijena je za novi sat.

Povjerenstvo napominje kako se redovita provjera podataka o imovini dužnosnika, sukladno članku 24. ZSSI-a, provodi usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske. Budući da u Republici Hrvatskoj ne postoji registar ostalih pokretnina pojedinačne vrijednosti veće od 30.000,00 kn, odnosno u konkretnom slučaju ručnih satova, niti postoji drugi način na koji bi Povjerenstvo u predmetnom slučaju utvrdilo ima li dužnosnik Milijan Brkić u vlasništvu ručni sat/satove koji se u medijima navode te koja je njihova vrijednost, Povjerenstvo je prihvatilo očitovanje dužnosnika te dostavljenu izjavu treće osobe kao vjerodostojne. Iz navedenih je utvrđeno kako dužnosnik Milijan Brkić nema u vlasništvu satove pojedinačne vrijednosti veće od 30.000,00 kn, odnosno da sat koji ima u vlasništvu, Oris Aquis Depth Gauge Chronograph, ne prelazi vrijednost od 30.000,00 kn, niti ju je prelazila u trenutku kad je isti sat stekao u vlasništvo.

Povjerenstvo napominje kako je člankom 11. stavkom 1. ZSSI-a propisano kako se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka propisano je kako se darovima u smislu navedenog Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Braća i sestre dužnosnika članovi su obitelji dužnosnika u smislu ZSSI-a, sukladno članku 4. stavku 2. navedenog Zakona.

Slijedom navedenog, nisu utvrđene okolnosti koje bi ukazivale na moguću povredu odredbi ZSSI-a, odnosno postupak za odlučivanje o sukobu interesa protiv dužnosnika Milijana Brkića, povodom medijskih natpisa i upita da dužnosnik posjeduje više ručnih satova čija pojedinačna vrijednost prelazi 30.000 kn, neće se pokrenuti, obzirom da iz prikupljenih podataka te očitovanja samog dužnosnika i dostavljene dokumentacije nije utvrđen nesklad između podataka o ostalim pokretninama pojedinačne vrijednosti veće od 30.000,00 kn iz podnesenih Izvješća o imovinskom stanju dužnosnika Milijana Brkića te stanja imovine kako proizlazi iz podataka kojima raspolaže Povjerenstvo.

Slijedom svega navedenog, Povjerenstvo je donijelo Odluku kao u izreci.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Milijan Brkić, elektroničkom dostavom
2. Objava na internetskoj stranici Povjerenstva
3. Pismohrana